VENDIM
Nr.841, datë 7.8.2009

PËR SHPALLJE DITË ZIE KOMBËTARE

Në mbështetje të nenit 100 të Kushtetutës dhe të pikës 4 të nenit 4 të ligjit nr.8926, datë 22.7.2002 “Për formën dhe përmasat e flamurit kombëtar, përmbajtjen e himnit kombëtar, formën dhe përmasat e stemës së Republikës së Shqipërisë dhe mënyrën e përdorimit të tyre”, me propozimin e  Kryeministrit, Këshilli i Ministrave

VENDOSI:

1. Shpalljen ditën e shtunë, më 8 gusht 2009, ditë zie kombëtare, në nderim të punonjësve të Policisë së Shtetit, të rënë në krye të detyrës në ngjarjen e datës 7 gusht 2009, gjatë përmbushjes së misionit të tyre, për ndalimin e një shtetasi shumë të kërkuar nga organet e drejtësisë për veprimtarinë e tij kriminale.
2. Në të gjitha institucionet, shtetërore dhe publike, flamuri kombëtar të ulet në gjysmë shtizë. Në orën 12:00, në nderim të tyre, të ndërpritet çdo veprimtari dhe të mbahet një minutë heshtje.
3. Ngarkohet Ministria e Brendshme të organizojë ceremonialin dhe të përballojë shpenzimet për varrimin e të rënëve.
Ky vendim hyn në fuqi menjëherë.

KRYEMINISTRI
Sali Berisha

